Rowers by ORT teiken maskers, selfoneTwee mense is in die skietery dood. Die rowers het oënskynlik ‘n besending maskers en selfone geteiken. (Skermgreep: Twitter) Die bende rowers wat Saterdag op ŉ pakhuis by die OR Tambo Internasionale Lughawe in Kempton Park toegeslaan het, was oënskynlik op soek na persoonlike beskermende toerusting en selfone. Kol. Brenda Muridili, polisiewoordvoerder, het gesê die groep verdagtes het dié afdeling van die lughawe omstreeks 12:30 binnegegaan en werkers by een van die pakhuise met vuurwapens aangehou. “Die bestuurder van die pakhuis het gesien dat sommige werkers op die vloer lê en het dadelik die polisie en lughawesekuriteit ontbied,” het Muridili gesê. “By hul aankoms op die toneel het die polisie en lughaweveiligheidsbeamptes agter die verdagtes se vragmotor en bakkie, wat net by die pakhuis vertrek het, aangejaag. ŉ Jaagtog en skietery het uitgebreek.” Volgens Muridili is sewe verdagtes in hegtenis geneem, vier van hulle met skietwonde. Nog twee verdagtes is doodgeskiet. “ŉ Burgerlike in die omgewing is vermoedelik deur ŉ dwaalkoeël getref.” In die vragmotor het die polisie afgekom op persoonlike beskermende toerusting (maskers) en drie kratte met selfone. “Die polisie en lughaweveiligheid se blitsige reaksie op die rooftog is die bewys van die doeltreffende gesamentlike veiligheidsmaatreëls wat by die lughawe in werking gestel is,” het Muridili gesê. Die verdagtes sal binnekort in die Kempton Park-landdroshof verskyn op aanklagte van gewapende roof.